懷呂聘君
作者：謝逸
朝代：宋

paragraphs: 彼美邱園秀，風韵何洒落。
考槃盱水湄，貧賤不隕穫。
冰椀薦溪毛，縞衣佩蘭若。
和嶠松森森，王恭柳濯濯。
文采南山豹，野逸青田鶴。
獨振大雅音，黄鐘在牛鐸。
綠蘿結春陰，修篁解夏籜。
登山挹飛溜，自得仁智樂。
頼有好事人，携酒慰寂寞。
王路今坦夷，胡爲束高閣。
堆盤爛生光，纍纍照巾羃。
香霧欲噀人，未食先流液。
何當見四老，授我隠居術。